Башҡортостан Республикаһы Мәғариф министрлығы

Республика политехник лицей-интернаты

дәүләт бюджет дөйөм белем биреү учреждениеһы

**Исеме яман булһа ла,**

**Кешенең ямандары**

**Юҡ бында, юҡ бында**

(Көйөргәҙе районы Яманһары ауылы уҡытыусыларына арналған эҙләнеү эше)



Эҙләнеүсеһе: Иҙрисова Алһыу, XI класс уҡыусыһы

Уҡытыусыһы: Ишкинина Фәүзиә Ғирфан ҡыҙы,

Башҡортостан тарихы һәм мәҙәниәте уҡытыусыһы

Күмертау

2018

**Йөкмәткеһе**

Инеш……………………………………………………………………..…...…...2

1. Яманһары Яппаров – тыуған ауылыма нигеҙ һалыусы старшина 4
2. Ауыл мәктәбе тарихы……………….................. … 8
3. Яманһары – уҡытыусылар ауылы ………
4. Йомғаҡлау…….………. .9

Ҡулланылған әҙәбиәт………………………………………………………..… 10

Ҡушымта. ……………………………………………………………………......11

Фотомәғлүмәт

**ИНЕШ**

Һуңғы йылдарҙа кешеләрҙең тарихҡа ҡарата ҡыҙыҡһыныуы артҡаны күренә. Райондарҙың, ҡала-ауылдарҙың тарихын яҙыу буйынса ҙур эш алып барыла. Тарихты белеү киләсәктә үткәндәге хаталарҙы ҡабатлауҙан ҡотҡара. Үҙ тарихын белмәгән кешенең киләсәге юҡ. Беҙ ҙә эҙләнеү эшебеҙҙә тыуған яғыбыҙ, тыуған ауылыбыҙ – Көйөргәҙе районында урынлашҡан Яманһары ауылы, мәктәбе тураһында тарихты, уның күренекле шәхестәре тураһында мәғлүмәтте яҡтыртырға булдыҡ.

Үҙ ваҡытында оло быуын кешеләренән яҙып алынған мәғлүмәттәр тыуған ауылыбыҙ тарихын өйрәнеүҙә айырыуса ҡиммәтле сығанаҡ булып тора.

Башҡортостанда йәшәгән башҡорт халҡының күпселеге ауылдарҙа көн күрә. Тимәк, мәҙәниәтебеҙ ҙә, телебеҙ ҙә ауылда һаҡлана. Ошо рухи байлыҡтарыбыҙҙы һаҡлау сараһын күрергә кәрәк. Тамыры ҡороған ағас күпкә сыҙамай ауған төҫлө, кеше лә нәҫел-тамырын белмәһә, ер һутынан мәхрүм ҡалған ағастай ҡороясаҡ.

**Эштең актуаллеге:** Тыуған яғын ҡәҙерләгән, атай-олатайҙарының данлы үткәне менән ҡыҙыҡһынған һәр кеше өсөн беҙҙең эҙләнеү эше ҡыҙыҡлы булыр тигән уйҙабыҙ. Тарихты, ата-бабаның үткәнен белеү киләсәккә ҡарай атлар, дөрөҫтө нахаҡтан, уңды һулдан айырыр өсөн ныҡлы терәк була.

**Ғилми эштең маҡсаты:**

* Ваҡытлы матбуғат, китап мәғлүмәттәренә таянып, тыуған ауылыбыҙҙың, мәктәбебеҙҙең тарихын, арҙаҡлы шәхестәрен барлап сығыу

**Ғилми эштең бурыстары**:

1. Яманһары ауылының илебеҙ тарихында тотҡан урынын билдәләү;
2. Ауыл, мәктәп тарихының, арҙаҡлы шәхестәренең ваҡытлы матбуғатта сағылдырыуын барлау;
3. Фотокүргәҙмә төҙөү

**Эҙләнеү методтары**:

* китап, ваҡытлы матбуғат биттәренән, интернет ресурстарынан мәғлүмәт йыйыу;
* Ауыл тарихын эҙмә-эҙлекле өйрәнеү

**Эштең теоретик әһәмиәте** булып Яманһары ауылы тарихын, мәктәп тарихын өйрәнеү, арҙаҡлы шәхестәрҙең тормош юлын барлау, мәғлүмәт туплау тора.

* **Практик әһәмиәте**: Ғилми эҙләнеү эше барышында ваҡытлы матбуғат материалдары менән таныштыҡ. Ауыл тарихы буйынса туғандарҙан һорашып, яңы мәғлүмәт йыйҙыҡ. Тыуған ауылыбыҙҙың, мәктәбебеҙҙең тарихы, арҙаҡлы шәхестәрен өйрәнеүселәргә ҡыҙыҡлы материал булыр тип уйлайбыҙ.

**Эштең структураһы**. Эҙләнеү эше төп өлөштән һәм практик өлөштән тора. Төп өлөш өс бүлеккә бүленә.Тәүгеһендә –ауылдың тарихы яҡтыртыла, ә инде икенсеһендә – мәктәп тарихы, Башҡортостандың мәғариф комиссары Сәғит Рәхмәт улы Әлибаевтың тормош юлы, өсөнсөһөндә ауылыбыҙҙан сыҡҡан уҡытыусыларҙы барланыҡ. Ваҡытлы матбуғат материалдары менән ҡыҙыҡһыныу, туғандар менән һөйләшеү ҙә эште тулыландырҙы, байытты.

**Көйөргәҙе районының Яманһары ауылы**

Тыуған ауылыбыҙ Яманһары - Көйөргәҙе районында иң боронғо ауылдарҙың береһе. Туғыҙтимер йылғаһын һыулай ул. Яманһары ауылы үҙ тарихын ике быуаттан ашыу яҙа . Ауылға нигеҙ һалыусы шәхес- Яманһары старшина Яппаров - Пугачевҡа ҡушылыусы иң тәүге башҡорт түрәһе булыуы менән әһәмиәтле.

Ҡыпсаҡ ҡәбиләһенең Һыуын-Ҡыпсаҡ ырыуы составына ингән ауылдарҙың күпселеге хәҙерге көндә административ-территориаль яҡтан Башҡортостан Республикаһының Көйөргәҙе, Ырымбур өлкәһенең Октябрь, Переволоцк, Новосергиевка райондарына ҡарай.

Ырымбур губернаһының Ырымбур өйәҙе Һыуын-Ҡыпсаҡ волосына ҡараусы Яманһары ауылы тәү башлап тарихи документтарҙа 1755 йылда телгә алына.

Һыуын-Ҡыпсаҡ ырыуы башҡорттарының Яманһары ауылына нигеҙ һалыусы Мешәүле Ҡарағужаҡ кенәз вариҫы Яманһары Яппаров – 1768 йылдан алып шул исемдәге олоҫ старшинаһы. Хәҙерге көндә ике тарихи шәхестең: Мешәүле Ҡарағужаҡ кенәз менән Яманһары Яппаровтың был ауылдағы вариҫтары Түләгәнов, Йәмилев, Йосопов, Тураев, Байназаров фамилияларын йөрөтә.

Атайымдар үҫеп буйға еткәндә, тыуған ауылыбыҙҙың өс урамы була:Ҡушай, Шепшә, Гагарин. 100 йәште үтеп мәрхүмә булған ауылдашыбыҙ Файза инәй Йосопованың һөйләүе буйынса, бынан бер нисә быуат элек бер батыр йәшәгән, ти. Уның Ҡушат менән Шөпшат исемле ике игеҙ улы булған. Улдары үҫеп, ир ҡорона еткәс, атаһы уларҙы өйләндереп, башҡа сығарған. Шулай итеп, Ҡушат менән Шөпшат батырҙан ике туғандаш ырыу барлыҡҡа килгән. Уларҙың тоҡомдары Яманһары ауылына нигеҙ ташын һалыуҙа ҡатнашҡан һәм шул ауылда ике урам булып урынлашҡан. Әле ул ике урамдың исеме үҙгәртелеп, халыҡ телендә Ҡушай менән Шепшә булып йөрөй.

Ауылыбыҙ эргәһенән аҡҡан Туғыҙтимер йылғаһының да, туғайҙа урынлашҡан Шығман тауы, Ҡолсом, Ҡайынҡабаҡ, Ҡаран буйҙары, Сусаҡ, Әүлиә, Бағырлы тауҙарының да үҙ тарихы, үҙ легендалары бар.

Башҡорт ауылдырының тарихы тураһында уйланғанда бер хәҡиҡәт күҙгә ташлана: мәҙәниәтебеҙ, рухи байлығыбыҙ ауылда һаҡлана. Бында төп роль мәктәпкә ҡайтып ҡала. Районыбыҙҙағы Кинйә ауылын батырҙар төйәге , тип ҙурлаһаҡ, боронғо ауылдарҙан һаналған **Яманһары ауылын уҡытыусылар ауылы,** тип атар инек беҙ. Тарихҡа күҙ һалайыҡ.

Тыуған ауылыбыҙҙа 1905 йылғы революциянан һуң мәҙрәсә асыла. Был тәүге уҡыу йорто булып һанала. Ғабдрахман мулла Түләгәнов (һуңынан указлы мулла булып китә) һәм Ырымбурҙағы “Хөсәиниә” мәҙрәсәһен тамамлаған Хәмиҙулла мәзин Мағазов малайҙарҙы уҡыталар. Ҡыҙҙар менән мулланың өйөндә Хәсбиямал абыстай шөғөлләнә. Бөйөк Октябрь социалистик революцияһынан һуң элекке мәҙрәсә урынында мәктәп асыла. 1911-1912 йылдарҙа мөғәллим Раян хәлфә Солтанғәлиев, 1915 йылдан яңы методлы мәктәп асылып, Ғәбиҙулла Вәлитов балаларға белем бирә.

ХХ быуат башы халыҡтың яңылыҡҡа, белемгә ынтылыуы менән тарихта эҙен ҡалдырған. 1920 йылдың ғинуарында күрше Туғыҙтимер ауылында (хәҙерге Ырымбур өлкәһе) башҡорт һәм татар башланғыс мәктәптәре өсөн уҡытыусылар әҙерләү маҡсатында өс йыллыҡ “Сәйетҡол педагогия курстары” асыла. Был Башҡортостанда беренсе совет махсус урта уҡыу йорто булып һанала. Уҡытыу беҙҙең яҡтарҙа киң билдәле булған помещик Ипполит Шоттың колонналап төҙөлгән элекке контораһында алып барыла. Тирә-яҡ ауылдарҙан белемгә һыуһаған йәштәр ошо уҡыу йортона ағыла. Яманһары ауылынан да Ғәбдрәшит Мағазов, Сәғит Әлибаев, Әхмәҙулла Тураев, Әхмәтғариф Тураевтар әлеге курстарҙа белем алалар. Башҡорт мәғариф халыҡ комиссириаты биология, физика, география,, арифметика уҡытыусыларын, психологтарҙы, агроном, табиптарҙы Мәскәүҙән, Петроградтан, Өфө һәм башҡа ҡалаларҙан саҡырта. Иң беренсе уҡытыусыларҙан булып Стамбул педагогия институтын һәм экстерн рәүештә Санкт-Петербург педагогия институтын отличие менән тамамлаған **Хәбиб Зәйни** килә. 1920 йылда курс Советы Хәбиб Зәйни тәҡдиме менән Яманһары ауылында ла параллель рәүештә ошондай уҡ мәктәп асыла. Баштан уҡ өлгөлө мәктәп булып һанала ул**:** уны курстың педагогик советы етәкләй. Яманһарылағы был уҡыу йорто “педагогик курстарҙың башланғыс мәктәп базаһы” тип атап йөрөтөлә. Тыңлаусылар практиканы ошонда үтә. Педагогика нигеҙҙәрен өйрәнеү, дәрестәргә методик күрһәтмәләр, заманса педагогик теорияны практикала ҡулланыу ҡат-ҡат тикшерелә, һынау үтә. 1921 йылда курстар Ташлы ауылына, һуңғараҡ Ырымбурға “Карауанһарай”ға күсерелә.

1928 йылдарҙа Яманһары мәктәбендә 50-нән артыҡ балаға өс уҡытыусы (**Вәли Боҫҡанов, Ислам Ҡаҙбулатов, Әхәт Хәлитов**) белем бирә. 1936-1939 йылдарҙа Ырымбур “Карауанһарай”ындағы Башҡорт педагогия техникумын тамамлаған Барый Ишкинин уҡыта.

Ауыр Бөйөк Ватан һуғышы йылдарында Яманһары мәктәбен шул уҡ уҡыу йортон тамамлаған **Хәтирә Баҡаева** етәкләй. Ул заман уҡытыусылары бөйөк Еңеүҙе яҡынайтыу өсөн һуғыш яланыныдағы геройҙарҙан кәм көс түкмәй. Был уҡытыусыларҙың һәр береһенең тормош юлы – үҙе бер тарих. 1946 йылда Хәтирә апай Баҡаева “Бөйөк Ватан һуғышында фиҙакәр хеҙмәте өсөн” миҙалы менән бүләкләнә.

Һәр халыҡтың бөйөклөгө шәхестәр, улар ҡалдырған мираҫ, аҡыл ғилеме менән үлсәнә, тиҙәр. Шәхестәре күп булған халыҡ бер ҡасан да тарих биттәренән юйылмай.

Тырыш хеҙмәте менән ауылдаштары, ата-әсәләр, уҡыусылар күңелендә тәрән эҙ ҡалдырған, Бөйөк Ватан һуғышынан һуңғы ауыр йылдарҙа (1946-1954) БАССР-ҙың мәғариф халыҡ комиссариаты рәйесе булып эшләгән **Әлибаев Сәғит Рәхмәт улы** тураһында булыр артабанғы һүҙебеҙ.

Сәғит Рәхмәт улы Әлибаев Башҡортостандың Көйөргәҙе районы Яманһары ауылында 1903 йылдың 23 ноябрендә ярлы крәҫтиән ғаиләһендә тыуа. Уның ике ағаһы ла уҡый-яҙа белгәндәр, шуға күрә уны ла өйрәткәндәр. Үҫмер сағы Туғыҙтимер һәм Юшатыр буйҙарында совет власын урынлаштырыу йылдарына тура килгән. Комсомол Сәғит Әлибаев Дутов һәм Колчак бандаларына ҡаршы көрәштә сынығып үҫкән. Уның ике туғанын беҙҙең район территорияһында Совет власы яҡлы әүҙем көрәшкәндәре өсөн 1918 йылда Дутов бандаһы ҡулға ала һәм атып үлтерәләр.Ул үс алырға ант бирә, йәшләй комсомол сафына инә.   
 Совет власы осоронда Сәғиттә аң-белемгә, мәғрифәткә көслө ынтылыш тыуа. Тоҫмаллап ҡына алға барырға мөмкин түгеллеген яҡшы аңлай 20 йәшлек егет Ырымбурҙағы башҡорт педагогия техникумына уҡырға инә. Төплө белем алыу менән бер рәттән, Ырымбур комсомолдары тормошонда әүҙем ҡатнаша...  
Каруанһарайҙа уҡып ҡайтҡас, уны Баймаҡ ҡалаһына эшкә ебәрәләр. Бер нисә йыл башҡорт балаларының күңелен нурлағандан һуң, Сәғит Әлибаев артабан юғары белем алыу хаҡында хыяллана. 1929-1932 йылдарҙа ул Мәскәүҙә Н.К.Крупская исемендәге коммунистар тәрбиә академияһында уҡып, юғары белем алып ҡайта һәмҡас андыр үҙе уҡыған Ырымбур башҡорт педагогия техникумына директор итеп тәғәйенләнә. С.Әлибаев яңы ҡарашлы етәксе генә түгел, Ырымбур партия ойошмаһының иң әүҙем ағзаларының береһе булараҡ та таныла. 1936 йылда партияның Башҡортостан Өлкә комитетына, фән һәм уҡыу йорттары бүлегенә, эшкә саҡырыла, ә бер йыл үткәс, халыҡ мәғарифы комиссары итеп тәғәйенләнә. Шул уҡ йылда СССР Юғары Советы депутаты итеп һайлана.

“ 1941 йылдың көҙөнөң бысраҡ иртәләренең береһе ине.

Эш менән Башҡортостана Халыҡ комиссарҙары Советы председателе Сабир Ваһапов иптәшкә индем. Йомоштарҙы хәл иткәс, ул мине тағы ла бер аҙға туҡтатты:

Дивизиялағы командирҙар әле армияла хеҙмәт итеүсе башҡорттарҙан һәм тулыһы менән Башҡортостан кешеләренән, ә политработниктар –республика партияһы ойошмаһының үҙенән билдәләнергә тейеш. Улар араһында һин дә бар, - тине халыҡ Комиссарҙары Советы Председателе”.

Бөйөк Ватан һуғышы... Башҡорт атлылары... Шулай тип әйтеү менән, ҡылыстарын һелтәй-һелтәй, арғымаҡтарҙа сапҡан әллә күпме яугир күҙ алдыбыҙҙан үтә. Тиҫтәләгән герой һәм ҡаһармандар араһында беҙ Сәғит Әлибаевтың һынын да күрәбеҙ төҫлө. Ул да ҡыйыу яугир була: 1941 йылдың көҙөнән 112-се Башҡорт кавалерия дивизияһының 1-се полкы комиссары (аҙаҡ — полк командирының сәйәси эш буйынса урынбаҫары) сифатында Еңеү көнөнә саҡлы һуғыш юлдарынан үтә.   
Сәғит Әлибаев данлы дивизияның тарихына бәйле бөтә хәл-ваҡиғаларҙы ҡағыҙға теркәй, йәғни көндәлек алып бара. Яҙмалар "Көндәлек биттәренән" тигән исем менән айырым китап булып донъя күрҙе. Әлбиттә, дивизияның хәрби рейдтарын теркәп барыуҙа комиссарға полкташтары, иптәштәре ҙур ярҙам күрһәтә. Шуға күрә лә данлы Башҡорт кавалерия дивизияһына арнап сығарылған был китапты яу ҡырында һәләк булғандарҙың һәм иҫән ҡайтҡандарҙың уртаҡ хәрби йылъяҙмаһы тип һанарға мөмкин. Яҙма баҫылып сыҡҡас, авторға төрлө һорау, үтенестәр менән бик күп хат килә... Кешеләргә ҡарата һәр саҡ иғтибарлы булған Сәғит Әлибаев уларҙың һәр береһенә, айырыуса китапта телгә алынған һәм яу ҡырынан әйләнеп ҡайта алмаған фронтташтарының ғаиләләренә һәм туғандарына йыуаныс һүҙҙәре яҙып һала.  
Көндәлектәрендә (иҫтәлектәре "Ағиҙел" журналында, "Совет Башҡортостаны" гәзитендә донъя күрә) үҙе хаҡында бик һаран ғына яҙһа ла, ул яуҙа һәр саҡ алғы сафта була.

Ватан һуғышында күрһәткән батырлыҡтары өсөн С.Әлибаев ике Ҡыҙыл Байраҡ, Бөйөк Ватан һуғышының I, II дәрәжә, Ҡыҙыл Йондоҙ ордндары менән бүләкләнә. Һуғыштан гвардия подполковнигы дәрәжәһендә ҡайта.  
Һуғыш тамамланғас, Сәғит Рәхмәт улы яңынан яратҡан эшенә тотона. Ул Башҡорт АССР-ының мәғариф министры итеп тәғәйенләнә. Һуғыштан һуңғы йылдарҙа республика мәктәптәренең матди-техник базаһын нығытыуға, уҡытыу-тәрбиә эшен яҡшыртыуға, милли кадрҙар әҙерләүгә ҙур өлөш индерә. 1949-1950 йылдарҙа тыуған ауылы Яманһарыла ла яңы мәктәп һалдырыуҙа үҙ көсөн индерә.   
Муйындан эшкә сумған етәксе үҙе лә уҡый. Ситтән тороп СССР Педагогик фәндәр академияһы ҡарамағындағы аспирантураны тамамлай, педагогия фәндәре кандидаты дәрәжәһенә диссертация яҡлай. Күп тә үтмәй, уны Стәрлетамаҡ педагогия институтына ректор итеп ебәрәләр. Фиҙакәр хеҙмәте өсөн "РСФСР мәктәптәренең атҡаҙанған уҡытыусыһы" тигән почетлы исемгә лайыҡ була.   
 Бер нисә йыл үткәс, Сәғит Әлибаев яңынан Өфөгә ҡайта, РСФСР Педагогик фәндәр академияһы ҡарамағындағы милли мәктәптәр буйынса ғилми-тикшеренеү институтының Башҡортостан филиалына мөдир итеп тәғәйенләнә. Мәғариф өлкәһендәге оло хеҙмәттәре өсөн Сәғит Рәхмәт улы Хеҙмәт Ҡыҙыл Байраҡ ордены менән бүләкләнә.

Сәғит ағай Әлибаев – республикала мәғариф эшен алға ебәреүгә, уҡытыусылар һәм тәрбиәселәр әҙерләүгә ифрат күп көс һалған эшмәкәр. Уның бөтә ғүмере аң-белемгә, мәғрифәтселеккә арналды.

Халыҡ изгелек, яҡтылыҡ нуры таратыусы көслө шәхестәрен онотмай. Күренекле дәүләт эшмәкәре, ҡурҡыу белмәҫ яугир, киң эрудициялы ғалим Сәғит Рәхмәт улы Әлибаевтың рухы ла халҡыбыҙҙың күңел түрендә оҙаҡ йылдар сағыу бер йондоҙ булып балҡыр. Ауылдаштары уның аманатына тоғролоҡ һаҡлап, **оло шәхестең юлын лайыҡлы дауам итә**. 1967 йылда Яманһары мәктәбенә бер туған Әлибаевтар исеме бирелә. Сәғит Рәхмәт улы Әлибаев беҙгә, ауылдаштарына, бик ҡиммәтле мираҫ – мәғрифәтле киләсәк бүләк итте.

Яманһары ауылы, ысынлап та, үҙенсәлекле ауыл ул. С.Әлибаевтың юлын дауам иткән, мәғариф өлкәһендә күп уңыштар ҡаҙанған, уҡытыусы һөнәрен һайлаған ғаилә династиялары тураһында күп әйтергә мөмкин. 1961-1964 йылдарҙа мәктәп директоры вазифаһын үтәгән Ноғман Усман улы һәм Бәҙреямал Хәсән ҡыҙы Шәмсебаровтарҙың өс ҡыҙы ла уҡытыусы һөнәрен үҙ иткән

|  |  |  |  |  |
| --- | --- | --- | --- | --- |
| Зәйнуллина(Шәмсебарова) Рәйлә Ноғман ҡыҙы | БДУ |  | Көйөргәҙе р-ны, Р.Солтангәрәев исемендәге Таймаҫ гимназияһы, башҡорт теле һәм әҙәбиәте уҡытыусыһы | БР-ның мәғариф отличнигы, ” РФ-ның иң яҡшы уҡытыусыһы “ конкурсы еңеүсеһе |
| Йосопова (Шәмсебарова) Римма Ноғман ҡыҙы | БДУ |  | Көйөргәҙе р-ны, район мәғариф бүлеге методисы | БР-ның мәғариф отличнигы |
| Шәмсебарова Светлана Ноғман ҡыҙы | Стәрлетамаҡ ДПИ |  | пенсионер, Туймазы р-ны | 1973-1974 йылдарҙа Яманһары мәктәбе директоры |

Мәктәптә башланғыс кластар уҡытыусыһы булып эшләгән Сөләймәнова Гөлйыһан Фазлетдин ҡыҙы һәм Ирек Мотиғулла улының ҡыҙҙары, килене һәм ейәнсәре:

|  |  |  |  |  |
| --- | --- | --- | --- | --- |
| Усманова (Сөләймәнова) Земфира Ирек ҡыҙы | БДУ-ның СФ | 1993 | 3-сө һанлы БРГИ, тәрбиә эштәре буйынса директор урынбаҫары, Күмертау ҡалаһы | БР-ның мәғариф отличнигы |
| Хәсәнова (Сөләймәнова) Ләйлә  Ирек ҡыҙы | Күмертау пед.уч.,БДУ-ның СФ |  | Ырымбур өлкәһе, Төйлөгән р-ны, Аллабирҙе ауылы, башланғыс кластар уҡытыусыһы |  |
| Тураева (Сөләймәнова)  Эльвира Илдар ҡыҙы | БДУ-ның СФ | 2010 | Кумертау ҡалаһының 1-се һанлы гимназияһы, башҡорт теле һәм әҙәбиәте уҡытыусыһы |  |
| Сөләймәнова Люциә  Рамазан ҡыҙы |  |  | Кумертау ҡалаһының 13-сө һанлы башланғыс мәктәбе ,башланғыс кластар уҡытыусыһы | БР-ның мәғариф отличнигы |

Сайма һәм Сәғит Йәмиловтарҙың ҡыҙҙары, улы, килендәре, ейәнсәрҙәре

|  |  |  |  |
| --- | --- | --- | --- |
| Ғөбәйҙуллина (Йәмилева) Альфира Сәғит ҡыҙы | Салауат пед. уч. |  | хаҡлы ялда |
| Әмирғәлина (Йәмилева)  Гөлназ Сәғит ҡыҙы | БДУ-ның СФ | 1983 | Кумертау ҡалаһының 13-сө һанлы башланғыс мәктәбе ,башланғыс кластар уҡытыусыһы |
| Йәмилев Фәнил  Сәғит улы | В.Чкалов исемендәге Ырымбур педагогия институты | 1992 | Көйөргәҙе районы Яманһары мәктәбе, физкультура уҡытыусыһы |
| Йәмилева Миңйыһан  Ғайса ҡыҙы | Салауат пед.уч., БДУ-ның СФ |  | хаҡлы ялда , Көйөргәҙе районы Яманһары мәктәбе, башланғыс кластар уҡытыусыһы |
| Йәмилева Әнүзә  Салауат ҡыҙы | Сибай педагогия колледжы, М. Аҡмулла исемендәге БДПУ | 1991  2003 | Кумертау ҡалаһының 6-сы һанлы мәктәбе, башҡорт теле һәм әҙәбиәте уҡытыусыһы |
| Мөхәмәтйәнова((Түләгәнова) Венера Мөхтәр ҡыҙы | М. Аҡмулла исемендәге БДПУ | 2011 | 3-сө һанлы БРГИ, рәсем түңәрәге етәксеһе, Күмертау ҡалаһы |
| Ғәҙеләева (Йәмилева) Фаягөл  Рауил ҡыҙы | БДУ-ның СФ | 2005 | 3-сө һанлы БРГИ, тәрбиәсе, Күмертау ҡалаһы |
| Баймөхәмәтова (Ғөбәйҙуллина )Флорида Фирҙәт ҡыҙы | БДУ-ның СФ |  | РПЛИ, инглиз теле уҡытыусыһы, Күмертау ҡалаһы |

1974-1977 йылдарҙа мәктәп директоры булып эшләгән Нәғим Ғәйфулла улы Ильясов һәм Рәсәй Федерацияһы мәғариф алдынғыһы Рабиға Шәрифйән ҡыҙы Бикмөхәмәтоваларҙың ҡыҙы һәм килене

|  |  |  |  |
| --- | --- | --- | --- |
| Ильясова Резеда  Нәғим ҡыҙы | БДУ |  | Ырымбур өлкәһе, Төйлөгән р-ны Владимировка ауылы |
| Ильясова Фәриҙә Ралин ҡыҙы | Салауат пед.уч | 1981 |  |

Түләгәновтар араһынан сыҡҡан уҡытыусылар:

|  |  |  |  |  |
| --- | --- | --- | --- | --- |
| Түләгәнов  Минеғәли  Абдулла улы | СДПИ (БДУ-ның СФ) | 1976 | хаҡлы ялда,  Чернобыль аварияһын бөтөрөүҙә ҡатнашыусы |  |
| Ишкинина (Түләгәнова)  Фәүзиә Ғирфан ҡыҙы | СДПИ - (БДУ-ның СФ) | 1981 | РПЛИ, башҡорт теле һәм әҙәбиәте уҡытыусыһы, Күмертау ҡалаһы | БР-ның мәғариф отличнигы, Рәсәй Федерацияһы белем өлкәһенең маҡтаулы хеҙмәткәре |
| Сафина (Түләгәнова)  Гөлфирә  Абдулла ҡыҙы | Сибай пед.уч., БДУ |  | Балтас р-ны, Түсәбай ауылы  мәктәбе директоры | БР-ның мәғариф отличнигы |
| Бикбирҙина (Түләгәнова) Маһинур  Мәсәғүт ҡыҙы |  |  | 3-сө һанлы БРГИ, өлкән тәрбиәсе, Күмертау ҡалаһы |  |
| Мөхәмәтйәнова((Түләгәнова) Венера Мөхтәр ҡыҙы | М. Аҡмулла исемендәге БДПУ | 2011 | 3-сө һанлы БРГИ, рәсем түңәрәге етәксеһе, Күмертау ҡалаһы |  |
| Сынбулатова (Түләгәнова) Ғәлимә  Наил ҡыҙы | БДУ-ның СФ |  | Көйөргәҙе районы Мораптал мәктәбе, уҡыу-уҡытыу эштәре буйынса директор урынбаҫары |  |
| Түләгәнова Әнисә  Сәғит ҡыҙы | Салауат пед.уч.  СДПИ  СДПА | 1985  1991  2008 | Кумертау ҡалаһының 13-сө һанлы башланғыс мәктәбе директоры |  |

Тураевтар араһынан сыҡҡан уҡытыусылар:

|  |  |  |  |
| --- | --- | --- | --- |
| Тураева (Мағазова) Гөлсәсәк  Зәки ҡыҙы | Салауат пед.уч.,Стәрлетамаҡ ДПА | 1987,  1998 | Кумертау ҡалаһының 8-се һанлы мәктәбе, башҡорт теле һәм әҙәбиәте уҡытыусыһы, Маяҡ ҡасабаһы |
| Тураева Динара Фәйзи ҡыҙы | Күмертау пед. уч. |  | Шишмә районы |
| Егорова (Тураева) Рәзилә Ғизетдин ҡыҙы | Күмертау пед. уч. | 1987 | Көйөргәҙе районы, Знаменка ауылы |
| Тураева Әлфиә  Бикйән ҡыҙы | Күмертау пед. уч. | 1977 | 1958-2003 |
| Әмәкәсова (Тураева)Әлфинә Рәшит ҡыҙы | БДУ-ның СФ | 2012 | Көйөргәҙе районы Павловка мәктәбе, башланғыс кластар уҡытыусыһы |

Игебаевтар араһынан сыҡҡан уҡытыусылар

|  |  |  |  |
| --- | --- | --- | --- |
| Игебаева (Байбулатова) Венера Баязит ҡыҙы | СДПИ (БДУ-ның СФ) | 2000 | Кумертау ҡалаһының 3-сө һанлы мәктәбе, башҡорт теле һәм әҙәбиәте уҡытыусыһы |
| Игебаева ФәрҙиәМинехан ҡыҙы | СДПИ | 1976 | хаҡлы ялда, Көйөргәҙе р-ны, Ҡотлоюл мәктәбенең математика уҡытыусыһы | РФ-һы белем биреү өлкәһенең маҡтаулы хеҙмәткәре |
| Игебаева Ләлә  Муса ҡыҙы | СДПИ, матфак | 1981 | РПЛИ , математика уҡытыусыһы,Күмертау ҡалаһы | БР-ның мәғариф отличнигы, БР-ның атҡаҙанған уҡытыусыһы, РФ-һы белем биреү өлкәһенең маҡтаулы хеҙмәткәре |
| Игебаев Минеғәли Ғәбдрәүф улы | СДПИ | 1977 |  |

**ЙОМҒАҠЛАУ**

Яманһары ауылы һәм мәктәбе тарихы, ауылыбыҙҙан сыҡҡан уҡытыусылар менән танышҡас, шундай һығымтаға килдек.

Яманһары ауылы, ысынлап та, уҡытыусылар ауылы. Бөгөнгө булмыш өсөн беҙ туған мәктәбебеҙ уҡытыусыларына, остаздарыбыҙға рәхмәтлебеҙ. Башҡортостан мәғариф халыҡ комиссары Сәғит Әлибаевтың рухы алдында йөҙҙәре яҡты ауылдаштарымдың.

Уҡытыусы…Бала саҡтан күңелгә яҡын ошо һүҙҙе әйткәндә, күҙ алдына аҡыллы, мөләйем, төплө кәңәштәре менән ғилем донъяһына алып ингән, йөрәктә онотолмаҫ тәрән эҙ ҡалдырған мөғәллимәләр,, мөғәллимдәр килеп баҫа. Уларҙың һәр ҡайһыһының исемдәре мәктәп тарихына алтын хәрефтәр менән яҙырлыҡ.

Тамыры тәрән ағас ныҡ тора, ти халыҡ мәҡәле. Йәш быуынға мәғариф өлкәһендә тамырҙарығыҙ тәрән булһын, тигән теләктәбеҙ.

**Ҡулланылған әҙәбиәт**

1.Абдуллин Ф.А. Яманһары. “Башҡортостан” гәзите, 2 август, 1994.

2.Тураев Р.И. Ямансары . -Кумертау, 2010, 176с.

3.Шаһманов Т.Ғ. Мешәүле Ҡарағужаҡ нигеҙләгән ауылдар.

“Юшатыр” гәзите, 1июль 2010.

4.Хисаметдинова Ф.Ғ.Башкирская ойконимия XVI-XIX вв. – Уфа Башкирское книжное издательство, 1991.-211с.